କିଏ ହେବେ ପରବର୍ତ୍ତୀ ମୁଖ୍ୟ ଶାସନ ସଚିବ ? - OTV Khabar.\nଭୁବନେଶ୍ୱରଃ କିଏ ହେବେ ପରବର୍ତ୍ତୀ ମୁଖ୍ୟ ଶାସନ ସଚିବ? ବର୍ତ୍ତମାନର ମୁଖ୍ୟ ସଚିବ ଅସିତ ତ୍ରିପାଠୀ ଡିସେମ୍ବର ୩୧ରେ ଅବସର ନେବା ନେଇ ବିଜ୍ଞପ୍ତି ପ୍ରକାଶ ପାଇବା ପରେ ପାଓ୍ୱର କରିଡର୍ରେ ଚର୍ଚ୍ଚା ଜୋର୍ ଧରିଛି। ମୁଖ୍ୟ ସଚିବ ଦୌଡ଼ରେ ଅନେକ ନାଁ ଥିଲେ ବି ବରିଷ୍ଠ ଆଇଏଏସ୍ ତଥା ବର୍ତ୍ତମାନର ଉନ୍ନୟନ କମିଶନର ସୁରେଶ ମହାପାତ୍ର ନା ଆଗରେ ରହିଛି। ଯଦି ସୁରେଶ ମୁଖ୍ୟ ଶାସନ ସଚିବ ହେବେ, ତେବେ କାହାକୁ ଉନ୍ନୟନ କମିଶନର୍ କରାଯିବ ତାକୁ ନେଇ ବି ନାନା କଳ୍ପନାଜଳ୍ପନା ଆରମ୍ଭ ହୋଇଯାଇଛି।\nନୂଆବର୍ଷରେ ଆସିବେ ନୂଆ ମୁଖ୍ୟ ସଚିବ। ଜାନୁୟାରୀ ପହିଲାରେ ରାଜ୍ୟ ପାଇବ ନୂଆ ସିଏସ୍। ଡିସେମ୍ବର ୩୧ ତାରିଖରେ ବର୍ତ୍ତମାନର ମୁଖ୍ୟ ଶାସନ ସଚିବ ଅସିତ ତ୍ରିପାଠୀଙ୍କ କାର୍ଯ୍ୟକାଳ ଶେଷ ହେଉଛି।\nଏବେ ପ୍ରଶ୍ନ କିଏ ହେବେ ଅସିତଙ୍କ ଉତ୍ତରାଧିକାରୀ?\nକାହା ଉପରେ ଭରସା କରିବେ ନବୀନ?\nଏହାକୁ ନେଇ ପାଓ୍ୱାର୍ କରିଡର୍ରେ ଚର୍ଚ୍ଚା ଆରମ୍ଭ ହୋଇଛି। ଗତଥର ମୁଖ୍ୟ ଶାସନ ସଚିବ ନିଯୁକ୍ତି ବେଳେ ୧୯୮୬ ବ୍ୟାଚ୍ର ବରିଷ୍ଠ ଆଇଏଏସ୍ ଅସିତ ତ୍ରିପାଠୀ ଓ ସୁରେଶ ମହାପାତ୍ରଙ୍କୁ ନେଇ ଚର୍ଚ୍ଚା ହୋଇଥିଲା। ତେବେ ବରିଷ୍ଠତା ଭିତ୍ତିରେ ଅସିତ୍ ପାଇଥିଲେ ସିଏସ୍ ଚେୟାର। ସେହି ଦୃଷ୍ଟିରୁ ପରବର୍ତ୍ତୀ ମୁଖ୍ୟଶାସନ ସଚିବ ଭାବେ ସୁରେଶ ମହାପାତ୍ର ନିଯୁକ୍ତ ହେବେ ବୋଲି ଚର୍ଚ୍ଚା ହେଉଛି। ସୁରେଶ ଯଦି ଏଥିପାଇଁ ମନୋନୀତ ହୁଅନ୍ତି ତେବେ ସେ ୧୩ ମାସ ପାଇଁ ଦାୟିତ୍ୱରେ ରହିବେ।\nସେପଟେ ୧୯୮୫, ୮୬ ଓ ୮୭ ବ୍ୟାଚର୍ ଆଇଏଏସ୍ ଅଧିକାରୀମାନେ ଏବେ କେନ୍ଦ୍ରୀୟ ଡେପୁଟେସନ୍ରେ ଅଛନ୍ତି। ୮୫ ବ୍ୟାଚ୍ର ବରିଷ୍ଠ ଆଇଏଏସ୍ ୟୁ.ପି. ସିଂହ, ୮୬ ବ୍ୟାଚର ଜି.ଭି.ଭି ଶର୍ମା କେନ୍ଦ୍ରୀୟ ଡେପୁଟେସନ୍ରେ ଥିବା ବେଳେ ଗୋପବନ୍ଧୁ ଏକାଡେମୀ ଦାୟିତ୍ୱରେ ଅଛନ୍ତି ସୁଦର୍ଶନ ପାଲ୍ ଠାକୁର।\nସେପଟେ ବରିଷ୍ଠ IAS ସୁରେଶ ମହାପାତ୍ର ବିଭିନ୍ନ ଗୁରୁତ୍ୱପୂର୍ଣ୍ଣ ଜିଲ୍ଲାର ଜିଲ୍ଲାପାଳ, ଶ୍ରୀମନ୍ଦିର ମୁଖ୍ୟ ପ୍ରଶାସକ ସହ ଜଳସଂପଦ, ଶକ୍ତି, ଜଙ୍ଗଲ ଓ ପରିବେଶ ଭଳି ବିଭାଗର ସିବ ଭାବେ ବେଶ୍ ଦକ୍ଷତାର ସହ କାର୍ଯ୍ୟ ସଂପାଦନ କରିଛନ୍ତି। ତେଣୁ ସୁରେଶ୍ ହିଁ ସିଏସ୍ ଦୌଡ଼ରେ ଆଗରେ ରହିଥିବା କୁହାଯାଉଛି।\nଯଦି ସୁରେଶ ମହାପାତ୍ର ମୁଖ୍ୟଶାସନ ସଚିବ ହୁଅନ୍ତି, ତାହେଲେ ଉନ୍ନୟନ କମିଶନର୍ କାହାକୁ କରାଯିବ?\nଚର୍ଚ୍ଚା ହେଉଛି ୮୭ ବ୍ୟାଚ୍ର ଆଇଏସ୍ ତଥା କୃଷି ଉତ୍ପାଦନ କମିଶନର୍ ଥିବା ରାଜକୁମାର ଶର୍ମାଙ୍କୁ ଏହି ପଦ ମିଳିପାରେ। ୮୭ ବ୍ୟାଚର୍ ଓଡ଼ିଶା କ୍ୟାଡର୍ IAS ତୁହିନ୍କାନ୍ତ ପାଣ୍ଡେ, ନିକୁଞ୍ଜ ସୁନ୍ଦରାୟ, ରାଜେଶ ବର୍ମା ଏବେ କେନ୍ଦ୍ରୀୟ ଡେପୁଟେସନ୍ରେ ଅଛନ୍ତି। ତେଣୁ ସେମାନେ ଓଡ଼ିଶା ଆସିବା ସମ୍ଭାବନା କମ୍।\nସେଦୃଷ୍ଟିରୁ ରାଜକୁମାର ଶର୍ମା କିମ୍ବା ୮୮ ବ୍ୟାଚ୍ ଆଇଏଏସ୍ ତଥା ବର୍ତ୍ତମାନର ସ୍ୱାସ୍ଥ୍ୟ ବିଭାଗର ଅତିରିକ୍ତ ମୁଖ୍ୟଶାସନ ସଚିବ ପ୍ରଦୀପ୍ତ ମହାପାତ୍ର ଉନ୍ନୟନ କମିଶନର୍ ହେବାର ସମ୍ଭାବନାକୁ ଏଡ଼ାଇ ହେବନାହିଁ। ହେଲେ ଏସବୁ ଭିତରେ ନବୀନ କ'ଣ ସରପ୍ରାଇଜ୍ କାର୍ଡ ଖେଳୁଛନ୍ତି ତା ଉପରେ ନଜର ରହିଛି।\nନୂଆ ମୁଖ୍ୟଶାସନ ସଚିବ ନିଯୁକ୍ତ ହେବାପରେ ପୁଣି ଥରେ ଆଇଏଏସ୍ ସ୍ତରରେ ପରିବର୍ତ୍ତନ ହେବାର ସମ୍ଭାବନା ରହିଛି। ନୂଆ ସିଏସ୍ ନିଜ ନୂଆ ଟିମ୍ ବାଛିବା ସହ ଗୋଟିଏ ବିଭାଗରେ ଏକାଧିକ ବର୍ଷ ରହିଥିବା ସଚିବମାନଙ୍କ ଭିତରେ ସରକାର ପରିବର୍ତ୍ତନ କରିପାରନ୍ତି।
